Fl-Ukrajna, minkejja l-kesħa qawwija eluf ta’ nies kienu preżenti għad-demostrazzjoni oħra kontra l-Gvern minħabba li ma ffirmax ftehim ta’ assoċjazzjoni mal-Unjoni Ewropea. Il-protesti daħlu fit-tielet ġimgħa tagħhom iżda l-President Viktor Yanukovych baqa’ għaddej bil-ħsieb tiegħu li jressaq il-pajjiż aktar viċin ir-Russja. Qed jingħad li l-Ukrajna waqgħet lura fil-pagament lill-kumpanija tal-gass Russa tant li kien hemm żmien li l-Kumpanija Gasprom qatgħet il-provista tal-gass. Rapporti qed jgħidu li jista’ jintlaħaq ftehim bejn ir-Russja u l-Ukrajna biex tingħata prezz preferenzjali għall-provista tal-gass. L-Oppożizzjoni fl-Ukrajna qed tgħid li jekk isir attentat biex terġa’ tkun iffurmata Unjoni Sovjetika ġdida, dan ikun iffisser li l-Ukrajna tinqasam fi tnejn. Dan il-kliem intqal quddiem folla ta’ madwar nofs miljun persuna li nġabru fi Pjazza Indipendenża fil-kapitali Kiev. Wieħed mill-partiti fl-Oppożizzjoni li kienet tmexxi l-ex-Prim Ministru Yulia Tymoshenko qed iħeġġeġ il-poplu biex jibqa’ jipprotesta sakemm jaqa’ l-President. L-allejanza tal-Partiti fl-Oppożizzjoni għamlu tlett kundizzjonijiet biex jinnegozjaw mal-President Yanukovych. L-ewwel waħda li jirreżenja l-gvern, li jkunu meħlusa mill-arrest il-ġurnalisti li rrapurtaw il-protesti li saru fi Kiev u ssir ġustizzja ma’ dawk li kienu responsabbli biex jissawtu n-nies. Il-Puliżija tal-Ukrajna jinsabu taħt kritika internazzjonali minħabba li jużaw il-vjolenza biex iferrxu d-demostranti. L-Oppożizzjoni qed tgħid li d-demostrazzjoni tal-aħħar sigħat kienet l-akbar waħda li qatt ra l-pajjiż.